Diari Oficial de la Generalitat Valenciana


Sumari del DOGV 5142, del 24-11-2005 (2005/12602)

RESOLUCIÓ de 7 d'octubre de 2005 de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell i de les muralles de Riba-roja (València) i per a l'establiment de la corresponent normativa protectora.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5142

Data del DOGV
:   24-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/12372


Data del document
:   07-10-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Riba-roja de Túria
    * monument
    * protecció del patrimoni
    * ben cultural
    * patrimoni arquitectònic

RESOLUCIÓ de 7 d'octubre de 2005 de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell i de les muralles de Riba-roja (València) i per a l'establiment de la corresponent normativa protectora. [2005/12482]
  
La disposició addicional primera de la Llei 4/1998, d'11 de juny, del Patrimoni Cultural Valencià considera Béns d'Interés Cultural tots els béns que hi ha en el territori de la Comunitat Valenciana que a l'entrada en vigor d'esta ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. El denominat castell i muralles de Riba-roja (València) constituïx així, per ministeri de la Llei, un Bé d'Interés Cultural amb la categoria de monument.
  
D'acord amb esta atribució ex lege de la condició monumental, la resolució adoptada en data 20 de juny de 2001, per la Direcció General de Belles Arts i Béns Culturals, va acordar inscriure el castell i les muralles de Riba-roja en el Registre General de Béns d'Interés Cultural amb la categoria de monument, i dotar-lo del corresponent codi identificatiu.
  
Vist el que disposa la disposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià, que permet a la Conselleria de Cultura, Educació i Esport complementar les declaracions de Béns d'Interés Cultural produïdes abans de l'entrada en vigor de la referida Llei, a fi d'adaptar-ne el seu contingut als requisits que en esta s'establixen
  
Atés el que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació d'expedient per a la delimitació de l'entorn de protecció del castell i de les muralles de Riba-roja i la determinació de la normativa protectora d'este, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana ha resolt:
  
Primer. Incoar expedient per a la delimitació de l'entorn de protecció del castell i de les muralles de Riba-roja i per a la determinació de la normativa protectora d'este.
  
Els annexos que s'adjunten a la present resolució delimiten literalment i gràfica l'entorn de protecció i establixen la normativa protectora d'este.
  
Segon. En compliment d'allò que s'ha preceptuat en l'art. 27.3 de la Llei del Patrimoni Cultural Valencià, notificar esta resolució a l'Ajuntament de Riba-roja i als possibles interessats i fer-los saber que, de conformitat amb el que establixen els articles 35 i 36 en relació amb el 27.4 de la Llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta Direcció General amb caràcter previ a la seua realització i a l'atorgament de llicència municipal si és el cas, quan esta resulte preceptiva.
  
Tercer. La present incoació, d'acord amb el que establix l'art. 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com d'estes actuacions quan siguen dutes a terme directament per les entitats locals. Queden igualment suspesos els efectes de les ja atorgades. Els efectes d'esta suspensió, d'acord amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que, manifestament, no perjudiquen els valors del bé que motiven la incoació, així com les obres que per causa major o interés general hagueren de realitzar-se immediatament, segons el que disposa el paràgraf primer del referit article.
  
Quart. Que en compliment d'allò que s'ha preceptuat en l'art. 27.3 de la Llei, es notifique la present resolució al Registre General de Béns d'Interés Cultural per a la seua anotació preventiva.
  
Quint. Que la present resolució amb els seus annexos es publique en el Diari Oficial de la Generalitat Valenciana i en el Boletín Oficial del Estado.
  
València, 7 d'octubre de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Justificació de la delimitació proposada
  
La delimitació dels seus entorns de protecció s'establix en funció dels criteris següents:
  
- Parcel·les que limiten directament amb la que ocupa el Bé d'Interés Cultural, que pot afectar tant visualment com físicament, qualsevol intervenció que es realitze sobre estes.
  
- Parcel·les que donen al mateix espai públic que el Bé d'Interés Cultural i que en constituïxen l'entorn visual i ambiental, immediat i on qualsevol intervenció que es realitze puga afectar la percepció d'este.
  
- Espais públics en contacte directe amb el bé d'interés cultural i amb les parcel·les mencionades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que afecten la percepció del bé d'interés cultural.
  
Delimitació de l'entorn de protecció
  
Origen: punt A de coordenades geogràfiques UTM (709564, 4380713).
  
Sentit: horari.
  
Línia delimitadora: des de l'origen, punt A, la línia de delimitació incorpora la carretera i gira fins al límit oest de l'illa cadastral núm. 94928. Creua el carrer Masia del Plater i recorre vorejant la fatxada de l'illa 94.052, que recau al barranc dels Moros. Des d'ací, creua el barranc, voreja les parts posteriors de les parcel·les 13, 14 i 15 de l'illa 92.056, creua el carrer Eusebio Benedito i l'illa núm. 92.054 per la mitgera entre les parcel·les 11 i 12 i les parts posteriors de les 03, 04 i 05. Seguix per l'eix del carrer Carnisseria i creua l'illa núm. 92.069, per les parts posteriors de les parcel·les 05, 04 i 06 i prosseguix pels límits est de les parcel·les 14 i 16 del polígon 32, fins al punt de les coordenades geogràfiques UTM (709274, 4380787) i, des d'allí, continua fins al punt d'origen.
  
Normativa de protecció del monument i el seu entorn (art. 28 de la llei 4/1998, d'11 de juny, del Patrimoni Cultural Valencià)
  
Monument:
  
Article primer
  
Caldrà ajustar-se al que disposa la secció segona, Règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià aplicable a la categoria de monument.
  
Article segon
  
Els usos permesos seran tots aquells que siguen compatibles amb la posada en valor i gaudi patrimonial del bé i que contribuïsquen a la consecució d'este fi. L'autorització particularitzada d'ús es regirà segons allò que s'ha disposat en l'article 18 de la Llei 4/1998, d'11 de juny, del Patrimoni Cultural Valencià.
  
Entorn de protecció:
  
Article tercer
  
De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga abordar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en la normativa present, i en allò no previst en esta, per mitjà de l'aplicació directa dels criteris previstos en l'article 39 de l'esmentada Llei. La normativa present regirà, amb caràcter provisional, fins que es redacte el Pla especial de protecció del monument i del seu entorn i este abaste validació patrimonial.
  
Totes les intervencions requeriran, per al tràmit d'autorització, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
  
Article quart
  
Sense perjuí del que disposa l'article anterior, per mitjà del sospesat informe tècnic municipal, es podrà derivar la no-necessitat del tràmit d'autorització previ en actuacions que se situen fora del marc normatiu present per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.
  
En estos casos, l'Ajuntament comunicarà a esta administració, en el termini de 10 dies, la concessió de llicència municipal, i adjuntarà com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la falta de transcendència patrimonial.
  
Article quint
  
La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei 4/1998, d'11 de juny, del Patrimoni Cultural Valencià.
  
Article sext. Criteris d'Intervenció
  
1. Es mantindran les pautes de la parcel·lació històrica de l'entorn.
  
2. Es mantindran les alineacions històriques de l'edificació conservades fins a l'actualitat.
  
3. Els edificis tradicionals del conjunt, per l'alt valor ambiental i testimonial d'una arquitectura i d'una tipologia que el caracteritza, hauran de mantindre les fatxades visibles des de la via pública, de manera que preserve i restaure els seus caràcters originaris.
  
4. El nombre de plantes permeses és de tres altures (planta baixa més dos), sense perjuí de l'aprofitament davall de la coberta, i queden prohibits els semisoterranis. Els edificis que superen este nombre de plantes es regiran pel règim fora d'ordenació. Amb esta finalitat, en els supòsits que concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària d'estos, s'hi aplicaran les ordenances de protecció d'esta normativa. Tot això sense perjuí de la possible aplicació de l'article 21 de la Llei de Patrimoni Cultural Valencià a estos immobles.
  
5. L'altura de cornisa màxima és de 10,00 metres per a tres plantes i 4,00 metres per a una planta. Quan hi haja diferències topogràfiques en l'àmbit d'una parcel·la, l'altura dels diferents cossos de l'edificació ha de respectar les pautes tradicionals de Riba-roja, estudiades dins de cada illa, de manera que els edificis resultants no generen un augment impropi de volum.
  
6. Les cobertes, d'acord amb la tipologia de la zona, han d'inclinar-se al cos principal de l'edifici, la profunditat edificable del qual ha d'oscil·lar entre 8 i 11 metres, de teula àrab, amb pendent compresa entre 18% i 40%, a dos aigües i amb carener d'altura màxima 2,25 metres respecte de la línia de cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
  
7. Les noves edificacions s'han d'adequar amb caràcter estètic a la tipologia i acabats tradicionals de Riba-roja de Túria, i la fatxada s'ha d'atendre a les disposicions següents:
  
- Ràfols amb longitud màxima de vol de 35 centímetres.
  
- Impostes, motlures, marcs, impostes, rematades ornamentals i la resta d'elements compositius amb una longitud màxima de vol de 15 centímetres.
  
- Buits de fatxada de proporció vertical, amb la possible excepció de plantes baixes o cambres segons la tipologia compositiva del municipi.
  
- Balcons de barana metàl·lica o de fusta, segons la tradició local, amb amplària màxima de vol de 40 centímetres, 15 centímetres de cantell i longitud màxima de 1,80 metres.
  
- Les fusteries seran de fusta.
  
- Es prohibixen les persianes, excepte les persianetes exteriors enrotllables tradicionals.
  
8. L'ús permés en esta zona serà el residencial. S'admetran els usos següents, sempre que mostren compatibilitat amb les arquitectures tradicionals de la zona:
  
A) Magatzems.
  
B) Locals industrials ubicats en planta baixa.
  
C) Locals d'oficina.
  
D) Ús comercial i de servicis.
  
Article sèptim
  
Totes les actuacions que puguen tindre incidència sobre la correcta percepció i la dignitat en l'apreci de l'escena o paisatge urbà del monument i del seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres d'aspecte similar i conseqüències, hauran de sotmetre's a autorització de la conselleria competent en matèria de Cultura, que resoldrà d'acord amb les determinacions de la llei i els criteris de percepció i dignitat abans al·ludits.
  
Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa en esta escena urbana, excepte la d'activitats culturals o esdeveniments festius que, de manera ocasional, reversible i per temps limitat sol·licite i obtinga autorització expressa.
  
Article octau
  
Per a la realització d'obres en les parcel·les i en els immobles situats sobre estes, on es troben ubicats el castell i les muralles, el promotor ha d'aportar un estudi previ firmat per un tècnic competent en arqueologia a l'efecte de l'art. 62 de la Llei del Patrimoni.
  
Article nové
  
Qualsevol intervenció que afecte el subsòl del monument o del seu entorn de protecció se sotmetrà al que disposa el títol III de la Llei 4/1998, d'11 de juny, del Patrimoni Cultural Valencià.